b'\n_START_ARTICLE_\nVojvodstvo Bretanja\n_START_PARAGRAPH_\nVojvodstvo Bretanja (bretonski: Dugelezh Vreizh, francuski: Duch\xc3\xa9 de Bretagne) je bila srednjovjekovana plemenska i feudalna dr\xc5\xbeava koja se nalazila na poluotoku Armorici, zapadno od Mont-Saint-Michela i sjeverno od Nantesa (Naoneda), uklju\xc4\x8duju\xc4\x87i Rennes (Roazhon) i Vannes (Gwened). Najve\xc4\x87im dijelom je pokrivala povijesnu Bretanju, regiju sna\xc5\xbene tradicije neovisnosti, uklju\xc4\x8duju\xc4\x87i i osebujnu kulturu i bretonski jezik, a koja je bila ve\xc4\x87a od istoimene francuske pokrajine koja danas nosi to ime, Bretanja._NEWLINE_Uklju\xc4\x8denje Bretanje u Karolin\xc5\xa1ko Carstvo osiguralo je da politi\xc4\x8dke i dru\xc5\xa1tvene ustanove budu sli\xc4\x8dne onima koje su bile u Zapadnoj Frana\xc4\x8dkoj. Sve do 10. stolje\xc4\x87a Bretanju su poga\xc4\x91ali \xc4\x8desti vikin\xc5\xa1ki napadi i vojvodska je vlast bila slaba._NEWLINE_Frana\xc4\x8dki vladari su kao obrambeni pojas prema njima uspostavili Bretonsku marku, dijelom maraka Neustrije._NEWLINE_Bretanja nije imala posebni glavni grad. Kao glavni gradovi su de facto funkcionirali Nantes, Rennes i Vannes. Slu\xc5\xbebeni jezik je bio francuski, a stanovnici su se slu\xc5\xbeili bretonskim i jezikom gallo. Naslov bretanjskog monarha je bio vojvoda, a jedno vrijeme i kralj._NEWLINE_Va\xc5\xbeni povijesni doga\xc4\x91aji ovog vojvodstva su bitka kod Jenglanda od 22. kolovoza 851., koja je dovela do Angerskog sporazuma u rujnu 851., \xc4\x8dime je osigurana bretanjska neovisnost. Drugi va\xc5\xbeni doga\xc4\x91aj je Unija Bretanje i Francuske od 13. kolovoza 1532., koji je bio me\xc4\x91ukorak kojim je Francuska apsorbirala Vojvodstvo Bretanju u svoj sastav.'